
Az S100A4/metasztazin és a p53 kölcsönhatásának szerkezeti vizsgálata

Agresszív, áttétképzésre hajlamos tumorok esetében sokszor az S100A4/metasztazin megemelkedett koncentrációja tapasztalható. A szabályozásban betöltött szerepét, amely több ismert fehérjével történő, Ca2+-függő kölcsönhatáson keresztül valósul meg, még csak most kezdjük megérteni. Az S100A4 képes kölcsönhatásba lépni a p53 tumor szupresszor fehérje N-terminálisán elhelyezkedő transzaktivációs doménnel (TAD) is, és módosítani annak működését. Célunk ennek az interakciónak a szerkezeti megismerése, hogy jobban megértsük a két fehérje által kialakított szabályozási mechanizmusokat. Egy atomi felbontású szerkezettel tisztázni lehetne a ma még sokszor ellentmondó irodalmi adatokat, megfigyeléseket is. Klónozással és heterológ fehérje expresszióval 4 egymással átfedő TAD fragmentumot állítottam elő, hogy megtaláljam a domén kötőfelszínét legszűkebben tartalmazó szakaszt. Kiderült, hogy a TAD rendezetlen N-terminális végén lévő 11 aminosav nem vesz részt a kötés kialakításában. A transzaktivációs domén TAD2 szubdoménjának fontosságára is fény derült, mivel hiányában nem jött létre interakció. Az irodalmi adatokhoz hasonló erősségű kölcsönhatást sikerült kimutatnom fluoreszcencia polarizációs (FP) (Kd = 4 ± 0,6µM) és izotermális titráló kalorimetriás (ITC) (Kd = 2,1 ± 0,6µM) mérésekkel. Az affinitás mellett ITC méréssel meghatároztam a kötés sztöchiometriáját és termodinamikai paramétereit is. Cirkuláris dikroizmus (CD) spektroszkópiás vizsgálatok során a TAD másodlagos szerkezetében jelentős hélix tartalombeli növekedést figyeltem meg az S100A4-hez való kötődésekor. A kompetitív FP mérések továbbá azt mutatták, hogy a már korábban vizsgált nem-izom miozin IIA (NMIIA) és a TAD az S100A4 ugyanazon kötőfelszínéhez kapcsolódhatnak. Ezek alapján készítettünk egy S100A4 – TAD komplex szerkezeti modellt, ahol a CBP – TAD komplex NMR szerkezeténél megfigyelt két rövid hélix az S100A4 egy-egy alegységének kanonikus kötőzsebeibe illeszkedik, kialakítva egy, az S100A4 – NMIIA szerkezetéhez hasonló aszimmetrikus fehérje komplexet. Munkám eredményeit felhasználva könnyebben eljuthatunk egy atomi felbontású szerkezet megismeréséig.



